## Odluka o standardu prehrane bolesnika u bolnicama

### NN 121/2007 (26.11.2007.), Odluka o standardu prehrane bolesnika u bolnicama

# MINISTARSTVO ZDRAVSTVA I SOCIJALNE SKRBI

**3528**

Na temelju članka 39. Zakona o sustavu državne uprave (»Narodne novine« broj
75/93, 92/96, 48/99, 15/00, 127/00, 59/01, 199/03 i 79/07) ministar zdravstva i
socijalne skrbi donosi

## ODLUKU

### O STANDARDU PREHRANE BOLESNIKA U BOLNICAMA

I.

Ovom Odlukom propisuju se standardi prehrane bolesnika u bolnicama tako da se u
svim bolnicama na području Republike Hrvatske osigurava:
– jednoznačno označavanja, broja i vrste dijeta,
– jednoobrazna primjene dijeta kod određenih bolesti,
– ujednačena kvaliteta prehrane,
– sustavni razvoj i kontrola bolničke prehrane,
– temelj za informatizaciju bolničke prehrane.
Standardi prehrane bolesnika u bolnicama mogu se primjenjivati i u drugim
zdravstvenim ustanovama i ustanovama socijalne skrbi.

II.

U Tablici 1. koja je tiskana uz ovu Odluku i njezin je sastavni dio, od rednog
broja 1. do 46. navedene su dijete koje se primjenjuju za prehranu bolesnika u
bolnicama.
Za svaku dijetu navedeni su sljedeći podaci:
1. redni broj dijete,
2. naziv dijete,
3. skraćeni naziv (oznaka) dijete,
4. energetska vrijednost (kJ/kcal),
5. udio bjelančevina, masti i ugljikohidrata,
6. dnevni broj obroka,
7. namjena dijete.

III.

U Tablici 1. ove Odluke navedene su sljedeće dijete:
Od rednog broja 1. do 9. Tablice 1. ove Odluke navedene su osnovne dijete koje
se prema svojem sastavu i mogućnosti korištenja mogu primjenjivati osim u
bolnicama i u drugim ustanovama navedenim u Točki I. stavku 2. ove Odluke.
Pod rednim brojem 9.A., 12.A., 13.A., 15., 25., 26., 27. i 38. u Tablici 1. ove
Odluke navedene su prijelazne dijete koje se isključivo koriste u akutnoj fazi
bolesti i imaju ograničeno vrijeme trajanja,.
Pod rednim brojem 18., 18.A do 18.F Tablice 1. ove Odluke navedene su
dijabetičke dijete u kojima se unos kalorija izračunava preme indeksu tjelesne
mase, a broj obroka ovisi o osnovnoj terapiji.
Od rednog broja 42. do 46. Tablice 1. ove Odluke navedene su dijagnostičke
dijete koje se isključivo koriste za pripremu bolesnika prije određenih
dijagnostičkih pretraga i imaju ograničeno vrijeme trajanja.
Zbog svojih specifičnosti i zahtjevnosti, za dijete navedene u stavku 2. i 4.
ove točke nisu navedene energetske vrijednosti kao ni udio bjelančevina, masti i
ugljikohidrata zbog individualnog pristupa bolesnicima koji su na navedenim
dijetama te njihovog ograničenog vremena trajanja.

IV.

Osnova za izračun normativa jela i jelovnika za svaku dijetu jesu vrijednosti
navedene u točki 2. stavku 2. podstavku 4., 5. i 6. ove Odluke, te energetske i
hranjive vrijednosti hrane utvrđene odlukom ministra nadležnog za zdravstvo ili
hranjivim vrijednostima sukladno Pravilniku o navođenju hranjivih vrijednosti
hrane (»Narodne novine« broj 153/04).
Temeljem izračuna iz stavka 1. ove točke određuju se normativi jela u obrocima i
jelovnicima.

V.

Svakom bolesniku u bolnici određuje se dijeta sukladno njenoj namjeni.
Bolesnicima koji su u takvom stanju da im nije moguće na navedeni način odrediti
dijetu, određuje se individualna dijeta kombinacijom postojećih, a kriterij za
odabir bazične dijete je najstroža dijeta koja ulazi u kombinaciju.

VI.

Ova Odluka stupa na snagu osmoga dana od dana objave u »Narodnim novinama«.

Klasa: 011-01/07-01/117
Urbroj: 534-07-07-1
Zagreb, 19. studenoga 2007.

Ministar
**prof. dr. sc. Neven Ljubičić**, v. r.

TABLICA 1.

|  |  |  |  |  |  |  |  |  |
| --- | --- | --- | --- | --- | --- | --- | --- | --- |
| Broj dijete | Naziv dijete | Skraćeni naziv | Energetska  vrijednost | Bjelančevine | Masti | Ugljikohidrati | Broj obroka | Namjena dijete |
|  | Osnovne dijete |  | kJ/kcal |  |  |  |  |  |
| 1. | Dijeta bez ograničenja | OD BO | 9240 – 10500/  2200 – 2500 | 10 – 15%  0,8 – 1,0 g/kg TT | ≤ 30% | 50 – 60% | 3 | Namijenjena je bolesnicima kod kojih nisu potrebna posebna ograničenja s obzirom na vrstu namirnica i način pripreme. |
| 2. | Lagana dijeta | OD LA | 8400 – 9240/  2000 – 2200 | 10 – 20%  1,0 – 1,25 g/kg TT | 25 – 35% | 45 – 65% | 3 | Namijenjena je bolesnicima starije životne dobi, i u bolesnika kod kojih opće zdravstveno stanje zahtijeva lakoprobavljive namirnice |
| 3. | Visokoenergetska dijeta | OD VE | 11340 – 12600/  2700 – 3000 | 12 – 15%  1,0 – 1,1 g/kg TT | ≤ 30% | 45 – 60% | 5 | Namijenjena je pothranjenim bolesnicima i bolesnicima čija bolest zahtijeva povećan energetski unos. |
| 4. | Visokoproteinska dijeta | OD VP | 11340 – 12180/  2700 – 2900 | 15 – 20%  1,2 – 1,5 g/kg TT | < 30% | 50 – 55% | 5 | Namijenjena je bolesnicima kod kojih je potreban povećan unos bjelančevina. |
| 5. | Redukcijska dijeta | OD RE | 4200 – 5460/  1000 – 1300 | 10 – 20% | < 30% | 50 – 55  +povećani unos vl. | 5 | Namijenjena je preuhranjenim i pretilim bolesnicima. |
| 6. | Dijeta za rodilje | OD RO | 10500 – 11340/  2500 – 2700 | 12 – 15%  1,1 g/kg TT | ≤ 30 | 55 – 65% | 3 – 5 | Namijenjena je trudnicama i ženama u vremenu laktacije |
| 7. | Dijeta za djecu  od 1 – 3 god. | OD D1 | 5040 – 5460/  1200 – 1300 | 10 – 15% | 30 – 35% | 50 – 60% | 5 | Namijenjena je djeci od 1 – 3 godine. |
| 8. | Dijeta za djecu  od 4 – 7 god. | OD D2 | 5040 – 5460/  1500 – 1700 | 10 – 15% | 30 – 35% | 50 – 60% | 5 | Namijenjena je djeci od 4 – 7 godine. |
| 9. | Ulkusna dijeta | D UL | 8400 – 9240/  2000 – 2200 | 10 – 12%  0,8 g/kg TT | ≤ 30 | 50 – 60% | 3 | Namijenjena je bolesnicima s vrijedom (ulkusom) želuca, dvanaesnika, erozivnim gastritisom i kroničnim gastritisom i duodenitisom. |
| 9.A | Dijeta za krvareći ulkus | DP KU | – | – | – | – | 5 | Namijenjena je bolesnicima nakon prestanka krvarenja, a kao prijelazna faza do ulkusne dijete. Dijeta traje 2 – 3 dana. |
| 10. | Dijeta kod GERB-a i hijatalne hernije | D GH | 8400 – 9240/  2000 – 2200 | 10 – 12%  0,8 g/kg TT | ≤ 25% | 50 – 60% | 3 – 5 | Namijenjena je bolesnicima s refluksnom bolesti jednjaka i hijatalnom hernijom |
| 11. | Bilijarna dijeta | D BI | 8400 – 9240/  2000 – 2200 | 10 – 15%  0,8 – 1 g/kg | ≤ 20  (40 – 45g/d) | 65 – 70% | 3 | Namijenjena je bolesnicima s s akutnim kolesticitisom, simptomatskim bilijarnim kamencima, koledokolitijazom, akutnim kolangitisom, po smirivanju bolesti. |
| 12. | Pankreatička dijeta | D PA | 8400 – 9240/  2000 – 2200 | 10 – 15%  0,8 – 1 g/kg | ≤ 25% | 60 – 65% | 3 | Namijenjena je bolesnicima s akutnim pankreatitisom u remisiji i u bolesnika s kroničnim pankreatitisom |
| 12.A | Dijeta kod akutnog pankreatitisa | DP AP | – | – | – | – | 5 | Namijenjena je bolesnicima s akutnim pankreatitisom, kao prijelazna dijeta, u trajanju 3 – 5 dana. |
| 13. | Dijeta kod kroničnih bolesti jetre | D KJ | 8400 – 9240/  2000 – 2200 | 12 – 15%  1,0 – 1,2 g/kg | ≤ 25 | 60 – 65% | 3 | Namijenjena je bolesnicima s bolestima jetre, osim onih s hepatičkom encefalopatijom. |
| 13.A | Dijeta kod hepatičke  encefalopatije | DP HE | 6720 – 7560  1600 – 1800 | 20 – 40g/dan |  |  | 5 | Namijenjena je bolesnicima s hepatičkom encefalopatijom. |
| 14. | Dijeta kod upalnih bolesti crijeva | D UC | 10500 – 11760/  2500 – 2800 | 15 – 20%  1,2 – 1,4 g/kg | ≤ 25 | 45 – 55% | 3 – 5 | Namijenjena je bolesnicima s Ulceroznim kolitisom i Crohnovom bolesti. |
| 15. | Dijeta kod gastroenterokolitisa | DP GK | – | – | – | – | 3 | Namijenjena je bolesnicima s gastroenterokolitisom različite etiologije.Dijeta traje 2 – 3 dana. |
| 16. | Dijeta kod divertikuloze crijeva | D DC | 9240 – 10500/  2200 – 2500 | 10 – 15%  0,8 – 1,0 g/kg TT | ≤ 30% | 50 – 60% | 3 | Namijenjena je bolesnicima s divertikulozom crijeva. |
| 17. | Dijeta bez glutena | D BG | 9240 – 10500/  2200 – 2500 | 10 – 15%  0,8 – 1,0 g/kg TT | ≤ 30% | 50 – 60% | 3 | Namijenjena je bolesnicima s celijakijom. |
| 18. | Dijabetička dijeta | DD I | 4200 – 11340  1000 – 2700 | 10 – 15%  0,8 – 1,0 g/kg TT | ≤ 30% | 50 – 60% | 3 – 6 | Namijenjena je bolesnicima sa šećernom bolesti i bolesnicima s oštećenom tolerancijom gluk. |
| 18.A | Dijabetičko – redukcijska dijeta | DD R | 4200 – 5460/  1000 – 1300 | 10 – 15%  0,8 – 1,0 g/kg TT | ≤ 30% | 50 – 60% | 3 – 5 | Namijenjena je preuhranjenim i pretilim bolesnicima sa šećernom bolesti ili oštećenom tolerancijom glukoze. |
| 18.B | Dijebetičko – hipolipemička dijeta | DD H | 4200 – 5460/  1000 – 1300 | 10 – 15%  0,8 – 1,0 g/kg TT | ≤ 30%od toga  ≤ 7 z.m.k. | 50 – 60% | 3 – 6 | Namijenjena je bolesnicima sa šećernom bolesti i hiperlipoproteinemijom. |
| 18.C | Dijabetičko –  ulkusna dijeta | DD U | 4200 – 11340  1000 – 2700 | 10 – 15%  0,8 – 1,0 g/kg TT | ≤ 30% | 55 – 60% | 3 – 6 | Namijenjena je bolesnicima sa šećernom bolesti i s vrijedomom (ulkusom) želuca, vrijedom dvanaesnika, gastritisom ili duodenitisom. |
| 18.D | Dijabetičko –  bilijarna dijeta | DD BI | 4200 – 11340  1000 – 2700 | 10 – 15%  0,8 – 1,0 g/kg TT | ≤ 25% | 55 – 65% | 3 – 6 | Namijenjena je bolesnicima sa šećernom bolesti koji imaju akutni kolecistitis, bilijarne kolike, kolecistolitijazu ili koledoholitijazu. |
| 18.E | Dijabetičko –   pankreatička dijeta | DD PA | 4200 – 11340  1000 – 2700 | 10 – 15%  0,8 – 1,0 g/kg TT | ≤ 25% | 55 – 65% |  | Namijenjena je bolesnicima sa šećernom bolesti i kroničnim pankreatitisom. |
| 18.F | Dijabetičko –  nefrološka dijeta | DD NE | 4200 – 11340  1000 – 2700 | 10 – 15%  0,8 – 1,0 g/kg TT | ≤ 30% | 55 – 65% | 3 – 6 | Namijenjena je bolesnicima sa šećernom bolesti i bubrežnom insuficijencijom. |
| 19. | Hipolipemička dijeta sa smanjenim unosom soli | D HL | 7980 – 8820/  1900 – 2100 | 10 – 15 | 25 – 35  Z < 7 | 50 – 60  + vlakna | 5 | Namijenjena je bolesnicima s hiperlipoproteinemijom i arterijskom hipertenzijom. |
| 20. | Dijeta za bolesnike na hemodijalizi | DB HD | 10080 – 10920/  2400 – 2600 | 1,0 – 1,2  g/dan | ≤ 30% | 55 – 60% | 3 | Namijenjena je bolesnicima na programu kronične hemodijalize. |
| 21. | Dijeta kod nefrotičkog sindroma i kronične bubrežne insuficijencije | DB NB | 8820 – 10080/  2100 – 2400 | 0,6 – 1,0  g/dan | ≤ 30% | 55 – 65% | 3 | Namijenjena je bolesnicima s nefrotičkim sindromom u sklopu primarne bubrežne bolesti ili u sklopu sistemske bolesti sa zahvaćanjem bubrega. |
| 22. | Dijeta kod akutnog nefritisa | DB NE | individual.  pristup | 0,6 – 0,8  g/dan | ≤ 30% | 55 – 65% | 3 | Namijenjena je bolesnicima koji boluju od akutnog glomerulonefritisa. Pristup bolesniku je individualan, tako da se energetska vrijednost izračunava na osnovu TT i TV. |
| 23. | Dijeta kod akutne bubrežne insuficijencije | DB AI | 8820 – 10080/  2100 – 2400 | 0,4 – 0,6  g/dan | ≤ 30% | 60 – 70% | 3 | Namijenjena je bolesnicima s akutnom bubrežnom insuficijencijom bez obzira na uzrok. Pristup bolesniku je individualan. |
| 24. | Dijeta kod neoplastič­kih bolesti | D NE | 9240 – 10500/  2200 – 2500 | 10 – 15%  0,8 – 1,0 g/kg TT | ≤ 30% | 50 – 60% | 3 – 5 | Namijenjena je bolesnicima koji boluju od malignih bolesti. |
| 25. | Dijeta čajna | D ČA | – | – | – | – |  | Namijenjena je bolesnicima prije i poslije operativnih zahvata, te kada se ordinira samo čaj. |
| 26. | Dijeta tekuća | D TE | – | – | – | – |  | Namijenjena je bolesnicima prije i poslije operativnih zahvata, te kod nemogućnosti probave krute hrane. |
| 27. | Dijeta tekuće – kašasta | D TK | 6300 – 6720/  1500 – 1600 | – | – | – |  | Namijenjena je bolesnicima kod kojih je otežano žvakanje probavljanje hrane, pa se iste zgotovljuju miksanjem. |
| 28. | Dijeta postoperativna kosana | D PK | 7560 – 8400/  1800 – 2000 | 10 – 15%  0,8 – 1,0 g/kg TT | ≤ 30% | 50 – 60% | 3 – 5 | Namijenjena je postoperativnim bolesnicima koji zahtjevaju usitnjenu hranu. |
| 29. | Dijeta kašasta | D KA | 8400 – 9240/  2000 – 2200 | 15 – 20%  1,2 – 1,5 g/kg TT | < 30% | 50 – 55% | 3 – 5 | Namijenjena je bolesnicima kod kojih zdravstveno stanje zahtijeva usitnjenu, miksanu hranu. |
| 30. | Dijeta za prehranu sondom | D SO | 6300 – 8400/  1500 – 2000 | 12 – 15%  1,0 – 1,2 g/kg | ≤ 25 | 60 – 65% | 250 – 500ml/  3 – 5x  na dan | Namijenjena je bolesnicima gdje je primarno unos hrane uz korištenje hranid­benih sondi, u želudac, dvanaesnik ili jejunum homogeniziranom, u bolnici pripravljenom hranom. |
| 31. | Enteralna prehrana | D EP | Prema potrebi  organizma |  |  |  | Kroz 24h | Namijenjena je bolesnicima koji koriste gotove namjenske pripravke ili komercijalne nutritivne otopine. Primjena sukladno uputama proizvođača |
| 32. | Dijeta kod resekcije  želuca | D RŽ | 8400 – 9240/  2000 – 2200 | 15 – 20%  1,2 – 1,5 g/kg TT | < 30% | 50 – 55% | 3 – 5 | Namijenjena je bolesnicima nakon resekcije želuca. |
| 33. | Dijeta kod resekcije crijeva | D RC | 8400 – 9240/  2000 – 2200 | 15 – 20%  1,2 – 1,5 g/kg TT | < 30% | 50 – 55% | 3 – 5 | Namijenjena je bolesnicima nakon resekcije crijeva. |
| 34. | Dijeta bez purina | D BP | 5460 – 6300/  1300 – 1500 | 10%  0,8 g/kg TT | ≤ 30% | 50 – 60% | 3 – 5 | Namijenjena je bolesnicima s povišenom koncentracijom mokraćne kiseline u serumu. |
| 35. | Dijeta sa sniženom količinom kalcija | D Ca | 8400 – 9240/  2000 – 2200 | 10 – 15%  0,8 – 1,0 g/kg TT | ≤ 30% | 50 – 60% | 3 | Namijenjena je bolesnicima s povišenom koncentracijom kalcija u serumu. |
| 36. | Dijeta sa sniženom količinom natrija i kalija | D NaK | 8400 – 9240/  2000 – 2200 | 10 – 15%  0,8 – 1,0 g/kg TT | ≤ 30% | 50 – 60% | 3 | Namijenjena je bolesnicima čija dijagnoza zahtijeva manji unos natrija i kalija od dnevo preporučenih prema RDA. |
| 37. | Dijeta sa smanjenim količinama histamina | D HI | 6300 – 7140/  1500 – 1700 | ≤ 0,6 g/kg TT | ≤ 25% | 60 – 70% | 3 | Namijenjena je bolesnicima s alergijom, prema preporuci liječnika. |
| 38. | Dijeta bez životinjskih bjelančevina | D ŽB | – | – | – | – | – | Namijenjena je bolesnicima kod kojih se zbog zdravstvenih razloga iz prehrane eliminiraju sve životinjske bjelančevine, uz minimalni unos biljnih bjelančevina. Dijeta se primjenjuje nekoliko dana. |
| 39. | Vegan dijeta | D VE | – | – | – | – | – | Namijenjena je bolesnicima koji ne uzimaju nikakve namirnice životinjskog podrijetla, isključivo na osobno inzistiranje. |
| 40. | Laktoovo –  vegetarijanska dijeta | D LV | 8400 – 9240/  2000 – 2200 | 10 – 15%  0,8 – 1,0 g/kg TT | ≤ 30% | 50 – 60% | 3 – 5 | Namijenjena je bolesnicima koji u svojoj prehrani od životinjskih proteina koriste jaja, mlijeko i mliječne proizvode. |
| 41. | Semivegetarijanska dijeta | D SV | 8400 – 9240/  2000 – 2200 | 10 – 15%  0,8 – 1,0 g/kg TT | ≤ 30% | 50 – 60% | 3 – 5 | Namijenjena je bolesnicima  koji iz svoje prehrane isključuju određene namirnice životinjskog podrijetla, uglavnom crveno meso. |
|  | Dijagnostičke dijete |  |  |  |  |  |  | Dijete namijenjene u dijagnostičke svrhe. |
| 42. | Dijeta za otkrivanje nutritivne alergije | DA NA | – | – | – | – | 3 | Namijenjena je bolesnicima kod kojih se pokušava utvrditi uzročnik alergije. Dijeta je eliminacijska a ujedno i provokativna. |
| 43. | Dijeta za hemokult test | DG HK | – | – | – | – | 3 | Namijenjena je bolesnicima kod kojih se obavlja pretraga stolice na okultno krvarenje. Provodi se tri dana. |
| 44. | Dijeta kod dijagnostičkih pretraga (urografija, endoskopija) | DG UE | – | – | – | – | 3 | Namijenjena je bolesnicima jedan dan prije dijagnostičke pretrage. |
| 45. | Dijeta sa 10 mEq natrija | DG Na | – | – | – | – | 3 | Namijenjena je bolesnicima tri dana prije dijagnostičke pretrage. |
| 46. | Dijeta bez bakra | DG Cu | – | – | – | – | 3 | Namijenjena je bolesnicima kod kojih je potrebno izostaviti namirnice koje sadrže bakar. |

Odluka, NN 121/2007-3528
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)